Eelnõu 10.10.2024

Esitaja: vallavalitsus

Ettekandja: vallavanem

Mikk Järv



**KANEPI VALLAVOLIKOGU**

**MÄÄRUS**

Kanepi 10.10.2024 nr 1-2/

**Kanepi valla koolieelsetes munitsipaallasteasutustes lapsevanema poolt kaetava osa ja toidukulu tasumise kord**

Määrus kehtestatakse kohaliku omavalitsuse korralduse seaduse § 22 lõige 1 punkti 5 ja koolieelse lasteasutuse seaduse § 27 lõigete 3 ja 4 alusel.

**§ 1. Reguleerimisala**

Määrusega reguleeritakse Kanepi valla koolieelsetes munitsipaallasteasutustes (edaspidi

lasteasutus) vanemate poolt kaetava osalustasu ja toidukulu kehtestamist, osalustasu ja toidukulu maksmisest soodustuste tegemist ja osalustasu ja toidukulu tasumise korda.

**§ 2. Mõisted**

(1) Osalustasu on lasteasutuse majandamiskulude, personali töötasu ja sotsiaalmaksu ning õppevahendite kulude osaline katmine lapsevanema poolt.

(2) Lapse toidukulu päevamaksumus on lasteasutuse hoolekogu otsustatud ja direktori kinnitatud toidukulu maksumus, mis sisaldab hommiku- ja lõunasöögi ning õhtuoote maksumust.

**§ 2. Osalustasu**

(1) Osalustasu suurus ühe lasteasutuses käiva lapse kohta on 10 eurot kuus.

(2) Osalustasu ja toidukulu maksmise kohustus algab päevast, mil jõustub lapse lasteasutuse nimekirja arvamine ehk päevast, mil lapsel tekib õigus minna lasteaeda ja lõpeb lapse lasteasutuse nimekirjast väljaarvamise päevast.

(3) Osalustasu tasutakse 12 kuu eest. Osalustasu tuleb tasuda ka lapse lasteasutusest puudutud perioodi eest.

**§ 4. Toidukulu**

(1) Lapse toidukulu lasteaias katab täies ulatuses vanem.

(2) Lapse puudumisel mistahes põhjusel tehakse toidukulu ümberarvestus alates lapse puudumisest teatamisele järgnevast päevast. Pikema etteteatamistähtaja korral tehakse ümberarvestus puudumise esimesest päevast. Lapse puudumisest teavitamise korra kehtestab direktor.

**§ 5. Osalustasu ja toidukulu tasumisest vabastamine**

(1) Osalustasu ei tasuta juhul kui lapse ja vähemalt ühe vanema Eesti rahvastikuregistri järgne elukoht on Kanepi vald.

(2) Kui ühest leibkonnast käib samal ajal lasteaias kolm või enam last ja nii lasteaias käivate laste ja vähemalt ühe vanema Eesti rahvastikuregistri järgne elukoht on Kanepi vald, on toidukulu tasumisest vabastatud kolmas ja enam laps.

**§ 6.****Osalustasu ja toidukulu tasumine**

(1) Osalustasu arvestatakse jooksva kalendrikuu eest.

(2) Toidukulu arvestatakse eelmises kalendrikuus lasteaias kohal käidud päevade eest.

(3) Osalustasu ja toidukulu tuleb vanemal tasuda iga kuu 20. kuupäevaks vallavalitsuse poolt esitatud arve alusel.

**§ 7. Rakendussätted**

(1) Tunnistada kehtetuks Kanepi Vallavolikogu 20.03.2018 määrus nr 13 „Kanepi valla koolieelsetes munitsipaallasteasutustes lapsevanema poolt kaetava osa määr ja tasumise kord“ ja Kanepi Vallavolikogu 20.02.2018 otsus nr 1-3/2018 „Koolieelsete lasteasutuste toidukulu kompenseerimine“.

(2) Määrus jõustub 01. jaanuar 2025.

SELETUSKIRI

Kanepi Vallavolikogu määruse eelnõule

**Kanepi valla koolieelsetes munitsipaallasteasutustes lapsevanema poolt kaetava osa määr ja tasumise kord**

Kohaliku omavalitsuse korralduse seadus sätestab omavalitsusüksuse ühe ülesandena korraldada antud vallas või linnas koolieelsete lasteasutuste ülalpidamist, juhul kui need on omavalitsusüksuse omanduses. Vanemate poolt makstava kohatasu määr on seotud Vabariigi Valitsuse kehtestatud töötasu alammääraga. Koolieelse lasteasutuse seaduse (KELS) § 27 lg 3 kohaselt toimub lasteasutuse majandamiskulud, personali töötasu ja sotsiaalmaks ning õppevahendite kulude katmine valla- või linnaeelarve vahenditest ning valla- või linnavolikogu otsusel osaliselt vanemate poolt. Vanemate poolt kaetav osa ühe lapse kohta ei või ületada 20 protsenti Vabariigi Valitsuse kehtestatud palga alammäärast. KELS § 27 lõike 2 kohaselt lapse toidukulu lasteasutuses katab vanem. Lapse toidukulu päevamaksumuse otsustab hoolekogu ja kinnitab direktor.

Kanepi vallas reguleerib koolieelsetes munitsipaallasteasutustes lapsevanema poolt kaetava osa tasumist Kanepi Vallavolikogu määrus nr 13 „Kanepi valla koolieelsetes munitsipaallasteasutustes lapsevanema poolt kaetava osa määr ja tasumise kord“ ja toidukulu tasumist Kanepi Vallavolikogu 20.02.2018 otsus nr 1-3/2018 „Koolieelsete lasteasutuste toidukulu kompenseerimine“. Määruse kohaselt on osalustasu suuruseks 10 eurot ja selle tasumisest on vabastatud vanem, kui lapse ja vähemalt ühe vanema Eesti rahvastikuregistri järgne elukoht on Kanepi vald. Toidukulu kompenseeritakse Kanepi valla kooleelsetes lasteasutustes käivate laste, kelle ja kelle vähemalt ühe vanema alaline elukoht rahvastikuregistri andmetel on Kanepi vald, kogu ulatuses valla eelarvest.

Käesoleva eelnõuga esitab vallavalitsus ettepanekud kehtiva korralduse muutmiseks.

Ettepaneku kohaselt ei muutu osalustasu suurus (10 eurot) ega sellest vabastus. Juhul kui lapse ja vähemalt ühe vanema Eesti rahvastikuregistri järgne elukoht on Kanepi vald, osalustasu tasuma ei pea.

Ettepaneku kohaselt kehtestatakse vanemale lapse toidukulu tasumise kohustus.

Kanepi valla lasteaedades on hetkel 199 last. Kanepi valla nelja lasteaia ülalpidamise kulu on 1 568 000 eurot aastas, see moodustab 16% valla eelarvest.

Lasteaia toidupäeva maksumus kehtestatakse hoolekogu ettepanekul. Praegu on see meie lasteaedades 2.20 eurot. Toidupäeva maksumus koosneb ainult toiduainete kulust. Lasteaedade toiduainetele kuluv üldsumma on 89 000 eurot aastas.

Lasteaia toidukulu teise osa moodustab aga köögi ülalpidamine- töötasud, köögi varustus, elekter, vesi jm. See tähendab, et isegi juhul, kui vanem tasub toidupäevatasu, kannab vald siiski toidu valmistamisele kuluva osa. Lasteaedade köögid vajavad investeeringuid, probleemiks on kujunenud ka köögipersonalile konkurentsivõimelise töötasu võimaldamine. Toidupäeva maksumuse vanema kanda jätmine annab vallale võimaluse suunata vahendeid köökide kaasajastamisse, töötasude tõstmisse ning pakkuda samuti kvaliteetset toitlustust.

Vallavalitsus viis lapsevanemate seas läbi küsitluse. Küsitlusele said vastata kõikides valla lasteaedades käivate laste vanemad. Küsitluse eesmärgiks oli selgitada välja vanemate suhtumine toidupäeva tasu kehtestamise osas.

**Küsitlusele vastas 131 vanemat (lasteaedades 199 last). 40% vastanutest oli nõus tasuma toidupäevatasu kogu ulatuses. Poole ulatuses oli nõus tasuma vastanutest 24%. Majanduslikel põhjustel ei olnud nõus tasuma 30% ja muul põhjusel 6%. Vastused jaotusid seega nii, et 36% ei olnud nõus tasuma ning 64% oli tasu kehtestamisega nõus.**

Määruse eelnõus on esitatud ettepanek kehtestada toidukulu tasumise kohustust kogu ulatuses ehk 2.20 eurot toidupäevas. Toidupäeva eest ei pea maksma, kui laps ei ole lasteaias ning tema puudumisest on õigeaegselt teavitatud. Lapse puudumisel mistahes põhjusel tehakse toidukulu ümberarvestus alates lapse puudumisest teatamisele järgnevast päevast. Pikema etteteatamistähtaja korral tehakse ümberarvestus puudumise esimesest päevast.

Kui ühest perest käib lasteaias kolm või enam last, on toidukulu tasumisest vabastus alates kolmandast lapsest.

Toidupäeva tasumise kohustuse kehtestamist on vallavalitsus arutanud lasteaedade juhtide ja hoolekogudega. Ettepanek on nende poolt heaks kiidetud. Ettepanekut on tutvustatud ka volikogu haridus- ja noorsookomisjonile 07.03.2024 ja majandus- ja eelarvekomisjonile 07.05.2024 ja 01.10.2024 toimunud koosolekul. Mõlemad komisjonid kiitsid ettepaneku heaks. Eelnõu on heaks kiidetud vallavalitsuse 01.10.2024 istungil ja esitatud see volikogu päevakorda võtmiseks.

Eelnõu koostas

Katrin Slungin

vallasekretär